|  |
| --- |
| Til de myndigheder og organisationer,  der fremgår af vedlagte høringsliste |

**Høring over udkast til bekendtgørelse om ændring af bekendtgørelse om statens erstatningsordning for deltagere i praktisk erhvervsorientering m.v.**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Hermed fremsendes udkast til bekendtgørelse om ændring af bekendtgørelse om statens erstatningsordning for deltagere i praktisk erhvervsorientering m.v., idet Ministeriet for Børn, Undervisning og Ligestilling skal anmode om de bemærkninger, som udkastet måtte give anledning til.

Eventuelle bemærkninger til udkastet må være ministeriet i hænde senest **mandag den 3. oktober 2016 kl. 12.00.**

Bemærkningerne bedes sendt til følgende e-mail adresse:

Svend.E.Gertz@uvm.dk

Forespørgsler vedrørende udkastet bedes rette til undertegnede på telefon nr. 3392 5412.

--- o0o ---

Med det foreslåede udkast vil der bliver mulighed for, at elever, der sendes i praktisk erhvervsorientering i Sydslesvig af skoler i grænselandet (Haderslev, Sønderborg, Tønder og Aabenraa kommuner), bliver omfattet af statens erstatningsordning.

Udkastet omfatter samtlige elever, der er omfattet af den lovgivning, der er nævnt i bekendtgørelsens §§ 5-14, herunder elever i folkeskoler, ungdomsskoler, friskoler, gymnasieskoler og produktionsskoler. Herudover er der i udkastet foretaget nogle mindre redaktionelle ændringer af § 3, der ikke ændrer den gældende retstilstand.

Bekendtgørelsen er udstedt med hjemmel i tekstanmærkning nr. 151 ad 20.72.26 til § 20 på finansloven for finansåret 2015.

På forslaget til finanslov for finansåret 2017 er der søgt hjemmel til at udvide tekstanmærkningen til at omfatte praktisk erhvervsorientering i Sydslesvig. Ændringen af bekendtgørelsen kan derfor først træde i kraft den 1. januar 2017.

Med venlig hilsen

Svend Erik Gertz

Specialkonsulent